Longyougrottene

Longyougrottene (kinesisk: 龙游石窟, Lóngyóushíkū) er en serie på 24 menneskeskapte grotter nord for Longyou utenfor Quzhou, Zhejiang, Kina. Det er ukjent når grottene ble gravd ut, av hvem eller hvorfor. Det antas at grottene ble laget for mer enn 2000 år siden, før grunnleggelsen av Qin-dynastiet i 221 f.Kr. De er nevnt i et dikt fra 1600-tallet av Yu Xun, og leire fra potter datert til mellom 206 f.Kr. og 23 e.Kr. ble funnet i silt i grottene. Oppdagelsen Longyougrottene ble oppdaget 9. juni 1992 av Wu Anai og tre andre bønder fra en lokal landsby. Grottene ble oppdaget når de skulle tømme en liten dam for vann. De oppdaget at det ikke var en liten dam men åpningen til en stor grotte som var fylt med vann. Det var fem små dammer som alle viste seg å være store grotter. Videre undersøkelser avdekket 19 andre mindre grotter i nærheten. Grottene viste seg ikke å være naturlige men håndlaget i solid siltstein og alle de fem største er omtrent 30 meter dype. De ligger i en sør-sørvestlig retning, noe som maksimerer bruken av sollys for å belyse dem inne, med skråstilte sidevegger som reduserer belastningen på taket og forhindrer kollaps. Omtrent 200 km nordvest ligger Huashangrottene ved elvebredden av Qiantang-elven, og ligner noe på Longyougrottene, men de ble sannsynligvis bygget mer enn 1500 år senere, under det sene Ming-dynastiet. Beskrivelse Grottene er svære til å være menneskeskapte med takhøyder på opptil 30 m, gjennomsnittlig gulvareal i hver grotte er over 1000 m2 og det totale dekkede arealet over 30 000 m2. Alle grottene ligger innenfor en kvadratkilometer, men ingen grotter er forbundet, selv om veggene mellom forskjellige grotter noen ganger er så tynne som 50 cm. Grottene inneholder rom, broer, kanaler og søyler. Formen på grottene er som store haller med rette vegger og skarpe hjørner laget med stor presisjon. Det er anslått at omtrent 1 000 000 m3 stein er hugget ut av fjellet, man har beregnet at det tok 1000 personer som arbeidet døgnet rundt 6 år å lage grottene. Arbeidet med å konstruere disse grottene var så omfattende at det sannsynligvis ble beordret av landets herskere, men grottene er ikke nevnt i noen kjente skrifter. På gulv, vegger og tak i grottene er det symmetriske mønstre etter uthuggingen. En serie parallelle bånd eller lag, omtrent 60 cm brede, som inneholder parallelle meislingsmerker satt i en vinkel på omtrent 60° i forhold til lagets akse. Hvordan og hvorfor meislingen har fått disse parallelle båndene er uvisst. Det finnes ingen arkeologiske bevis for når grottene ble hugget ut, men lignende uthuggingsmønstre er funnet på gjenstander datert til 800 til 500 f.Kr. Til tross for grottenes antatte høye alder, er de i nesten perfekt stand uten skader. Referanser